มันนี่ทูเดย์
ไทยประกันชีวิตเครดิตแข็งแกร่ง
24 ก.พ. 2559

ไทยประกันชีวิตเครดิตแข็งแกร่ง
นางวรางค์ ไชยวรรณ กรรมการและรองกรรมการผู้จัดการใหญ่อาวุโส บริษัท ไทยประกันชีวิต เปิดเผยว่า ฟิทช์ เรทติ้งส์ ได้ประเมินและจัดอันดับเครดิตทางการเงินของบริษัทให้มีระดับความแข็งแกร่งทางการเงินสากลที่ระดับ A- และอันดับความแข็งแกร่งทางการเงินภายในประเทศที่ระดับ AAA (tha) โดยมีแนวโน้มอันดับเครดิตมีเสถียรภาพซึ่งถือเป็นอันดับเครดิตทางการเงินสูงที่สุดในไทย การคงเครดิตดังกล่าว เนื่องจากบริษัทมีสัดส่วนเงินกองทุนต่อเงินกองทุนที่ต้องดำรงตามกฎหมาย (RBC) อยู่ที่ 374% สูงกว่าเกณฑ์ขั้นต่ำที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดไว้ที่ 140% และยังมีส่วนแบ่งเบี้ยประกันภัยรับรวม 12.5% 
เอ็กซิมแบงก์ยอดรับประกันส่งออกวูบ 
รายงานข่าวจากธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ปีนี้ตั้งเป้ารับประกันการส่งออกเติบโต 5% เพิ่มขึ้นราว 3,000 ล้านบาทในปีนี้ จากยอดคงค้างปี 2558 ที่ 6.4 หมื่นล้านบาท ถือว่าลดลงจากปี 2557 และปี 2556 ที่มียอดคงค้างที่ 8.6 หมื่นล้านบาท และ 1.29 แสนล้านบาท เนื่องจากกลุ่มอุตสาหกรรมปิโตรเลียมได้รับผลกระทบจากเศรษฐกิจโลกชะลอตัว ราคาน้ำมันตก ทำให้ยอดส่งออกน้ำมันของไทยลดลงไปด้วย รวมทั้งมีผู้ประกอบการรายใหญ่จากต่างประเทศ ได้แก่ ฝรั่งเศส เนเธอร์แลนด์ เยอรมนี ที่มีตัวแทนเข้ามาทำธุรกิจรับประกันการส่งออกและส่งประกันภัยต่อไปยังประเทศดังกล่าว ซึ่งถือว่าเป็นไปตามวัตถุประสงค์ธนาคารที่ต้องให้เกิดการแข่งขันช่วยให้ผู้ส่งออกใช้บริการที่ถูกลงได้
ซีไอเอ็มบีไทยตั้งผู้บริหารใหม่
รายงานข่าวจากธนาคารซีไอเอ็มบี ไทย แจ้งว่า ธนาคารได้แต่งตั้ง นางวรีมน นิยมไทย ดำรงตำแหน่ง รองกรรมการผู้จัดการใหญ่ สายพาณิชย์ธนกิจ และเป็นหนึ่งในคณะกรรมการจัดการธนาคารซีไอเอ็มบี ไทย โดยนางวรีมนมีประสบการณ์ทำงานในองค์กรชั้นนำมากว่า 23 ปี ก่อนหน้าที่จะมาร่วมงานกับธนาคาร เคยดำรงตำแหน่งที่ปรึกษากรรมการผู้จัดการใหญ่ ธนาคารกรุงไทย เป็นเวลากว่า 2 ปี และยังเคยร่วมงานกับธนาคารไทยพาณิชย์ ธนาคารสแตนดาร์ดชาร์เตอร์ด